**Η Ενεργειακή Αυτονομία των Δήμων την επόμενη μέρα**

Ετήσιο Τακτικό Συνέδριο της Κεντρικής Ένωσης Δήμων Ελλάδος (ΚΕΔΕ)

**Γιώργος Παπαναστασίου**

Δήμαρχος Αγρινίου

Πρόεδρος της Επιτροπής Ενέργειας, Περιβάλλοντος & Διαχείρισης Απορριμμάτων της Κεντρικής Ένωσης Δήμων Ελλάδος (ΚΕΔΕ)

Αξιότιμες Κυρίες, Αξιότιμοι Κύριοι,

Αρχικά θα ήθελα να μεταφέρω τα συγχαρητήριά μου στους ανθρώπους που συμμετείχαν στην τόσο επιτυχή οργάνωση του φετινού Ετήσιου Τακτικού Συνεδρίου της ΚΕΔΕ. Ιδιαίτερη αναφορά οφείλω επίσης να κάνω και στην φετινή δεόντως επιτυχημένη θεματολογία του Ετήσιου Τακτικού Συνεδρίου της ΚΕΔΕ: Διοικητική μεταρρύθμιση, Ψηφιακός Μετασχηματισμός, «Πράσινοι» Δήμοι, Ενέργεια και Ενεργειακή Αυτονομία, κ.ά. είναι μερικά από τα μείζονα ζητήματα που απασχολούν την Τοπική Αυτοδιοίκηση της επόμενης ημέρας. **Θέματα δύσκολα, που όμως είναι αναγκαίο να ενσωματώσουμε στην καθημερινή μας λειτουργία, για να έχουμε:**

**υγιείς και βιώσιμες πόλεις,**

**πολίτες που θα ζουν με μία ποιότητα ζωής που αναλογεί στην σημερινή εποχή μας,**

**και εν τέλει…μια καλύτερη χώρα, μια καλύτερη Ελλάδα.**

Οφείλω δε να αναφέρω ότι κάθε ειδική γνώση και κάθε επικαιροποιημένη πληροφορία που αποκτάται στα θέματα του φετινού Ετήσιου Τακτικού Συνεδρίου της ΚΕΔΕ, μας κάνει ακόμη καλύτερους και ακόμη πιο αποτελεσματικούς στις αρμοδιότητες που έχουμε ως Δήμοι.

**Ξεκινώντας στο σημείο αυτό την τοποθέτησή μου, θα μου επιτρέψετε αρχικά να αναφέρω** ως Πρόεδρος της Επιτροπής Ενέργειας, Περιβάλλοντος και Διαχείρισης Απορριμμάτων της ΚΕΔΕ, αλλά και με την πολυετή εμπειρία του εκλεγμένου Δημάρχου, **πως η «Ενέργεια»** - αν και αποτελούσε ανέκαθεν μια κεντρική πολιτική της Ευρωπαϊκής Επιτροπής και μία πολιτική που η χώρα μας άρχισε ορθά τα τελευταία χρόνια να επιδεικνύει τη δέουσα σημασία που της αναλογεί – **για την Τοπική Αυτοδιοίκηση απέκτησε τον ίδιο** (ίσως και μεγαλύτερο θα τολμούσα να πω κάποιες φορές) **συντελεστή βαρύτητας με τα θέματα του «περιβάλλοντος» και της «κυκλικής οικονομίας - διαχείρισης απορριμμάτων».** Πλέον ως Δήμοι καλούμαστε να αντιμετωπίσουμε τις προκλήσεις τριών ιδιαίτερα δύσκολων τομέων: όπως προανέφερα, της «κυκλικής οικονομίας – διαχείρισης απορριμμάτων», του «περιβάλλοντος» και πλέον και της «ενέργειας και ενεργειακής αυτονομίας των Δήμων».

Η ατζέντα όμως της «Ενέργειας» είναι «ιδιαίτερα μεγάλη» και πιο πολύ «ιδιαίτερα σύνθετη»…

**ΕΝΕΡΓΕΙΑΚΗ ΑΥΤΟΝΟΜΙΑ Ο.Τ.Α.**

**Από το πρόβλημα στην οριστική λύση και…**

**Από το σχεδιασμό στην υλοποίηση…**

**με εργαλείο μια ενεργειακή κοινότητα.**

**ΤΟ ΠΡΟΒΛΗΜΑ (οι ανάγκες)**

1. **Η επιβάρυνση από την αύξηση του ενεργειακού κόστους, η οποία είναι δυσβάσταχτη και υπάρχει κίνδυνος να καταρρεύσουν οι προϋπολογισμοί των δήμων.**

Το αυξημένο ενεργειακό κόστος, το τέλος ταφής απορριμμάτων, η αύξηση όλων των υλικών, έχουν δημιουργήσει ένα εκρηκτικό μείγμα για τα οικονομικά όλων των δήμων.

Από την άλλη, οι δημότες μας έχουν μεγάλα οικονομικά προβλήματα, αυτό έχει ως αποτέλεσμα να έχει μειωθεί και η ικανότητα ανταπόκρισής τους στους λογαριασμούς τους.

Ως δήμοι δεν μπορούμε να μετακυλήσουμε αυτές τις αυξήσεις στους δημότες με αύξηση των τελών, διότι το να πληρώσουν αυτή τη στιγμή μία μεγαλύτερη αύξηση των τελών δεν θα οδηγήσει πουθενά. Μόνο θα δημιουργήσει μεγαλύτερο αριθμό αδύναμων πολιτών και αύξηση των ληξιπρόθεσμων χρεών.

1. **επιτάχυνση της απεξάρτησης από τις πηγές εκπομπών διοξειδίου του άνθρακα και η υλοποίηση σχεδίου δράσης από τους δήμους**

**το ΔΗΣΜΕ(δημοτικά σχέδια μείωσης εκπομπών)**

* α) Περιλαμβάνει αναλυτική απογραφή, με έτος βάσης το 2019, των ενεργειακών καταναλώσεων και των εκπομπών για τα κτίρια, τις κοινωφελείς εγκαταστάσεις, ιδίως για θέματα αθλητισμού, πολιτισμού, φωτισμού δημοτικών οδών και κοινόχρηστων χώρων, καθώς και τις δημοτικές εγκαταστάσεις ύδρευσης, αποχέτευσης, άρδευσης και τα δημοτικά οχήματα.
* β) Θέτει στόχο μείωσης καθαρών εκπομπών κατ’ ελάχιστον δέκα τοις εκατό (10%) για το έτος 2025 και τριάντα τοις εκατό (30%) για το έτος 2030, σε σύγκριση με το έτος βάσης 2019.
* γ) Η εκπόνηση του ΔηΣΜΕ και οι επικαιροποιήσεις του, από 1η Ιανουαρίου 2024 αποτελούν προϋπόθεση για την αξιολόγηση προτάσεων των Ο.Τ.Α. α’ βαθμού ως προς την υλοποίηση προγραμμάτων μέσω χρηματοδοτικών εργαλείων στον τομέα της εξοικονόμησης ενέργειας και της κλιματικής αλλαγής

1. **ενεργειακή ένδεια δημοτών μας**

Η ενεργειακή ένδεια αποτελεί ένα ιδιαίτερα σημαντικό φαινόμενο με ποικίλες προεκτάσεις και συνέπειες στην οικονομία, στην πολιτική, στην κοινωνία, στην υγεία και στο περιβάλλον των χωρών της Ευρωπαϊκής Ένωσης.

Στην Ελλάδα το φαινόμενο της ενεργειακής ένδειας αποτελεί πλέον ένα ιδιαίτερα σημαντικό πρόβλημα λόγω της οικονομικής ύφεσης, με αποτέλεσμα στο πλαίσιο του Εθνικού Σχεδίου για την Ενέργεια και το Κλίμα (ΕΣΕΚ) η καταπολέμηση του φαινομένου να αποτελεί προτεραιότητα και σημαντική πρόκληση έως το έτος 2030, προκειμένου να επιτευχθεί η αντιστροφή των επιπτώσεων στην ελληνική κοινωνία.

Για την επίτευξη του συγκεκριμένου στόχου απαιτείται ο σχεδιασμός και η εφαρμογή μιας συνεκτικής και αποτελεσματικής στρατηγικής, η οποία θα στοχεύσει στη μόνιμη, και μακροπρόθεσμη καταπολέμηση του φαινομένου της ενεργειακής ένδειας και όχι στον παροδικό μετριασμό του φαινομένου, μέσω της υιοθέτησης προσωρινών και βραχυπρόθεσμων μέτρων.

1. **ΟΙ ΥΠΕΡΧΡΕΩΜΕΝΕΣ ΔΕΥΑ**

Απειλούνται ΔΕΥΑ της χώρας μας να μείνουν χωρίς παροχή ηλεκτρικής ενέργειας και κατά συνέπεια πολίτες χωρίς πόσιμο νερό!!

**Η ΛΥΣΗ ΤΟΥ ΠΡΟΒΛΗΜΑΤΟΣ**

**Η ΕΕ αντιμετωπίζει απότομη εκτίναξη των τιμών της ενέργειας**, η οποία οφείλεται στην αυξημένη παγκόσμια ζήτηση.

Η «εργαλειοθήκη», που παρουσίασε η Επιτροπή προκειμένου να βοηθήσει τα κράτη μέλη να στηρίξουν τους καταναλωτές και τη βιομηχανία, περιλαμβάνει στα Μεσοπρόθεσμα μέτρα για ένα ανθεκτικό ενεργειακό σύστημα :

* Την ενίσχυση των επενδύσεων σε ανανεώσιμες πηγές ενέργειας,
* Την ανάπτυξη της ικανότητας αποθήκευσης ενέργειας,
* Και την ενίσχυση του ρόλου των καταναλωτών στην αγορά ενέργειας, δίνοντάς τους τη δυνατότητα να επιλέγουν και να αλλάζουν προμηθευτές, να παράγουν τη δική τους ηλεκτρική ενέργεια και να συμμετέχουν σε **ενεργειακές κοινότητες**.

**Α) ΕΝΕΡΓΕΙΑΚΕΣ ΚΟΙΝΟΤΗΤΕΣ ως εργαλείο σχεδιασμού και υλοποίησης**

Ας ξεκινήσουμε με την απάντηση στην ερώτηση **γιατί ενεργειακή κοινότητα ;**

**Γιατί ΜΟΝΟ μια ενεργειακή κοινότητα θεσμικά ΜΠΟΡΕΙ να διαθέσει Ηλεκτρική Ενέργεια στους ευάλωτους συνδημότες μας**

**Γιατί ΜΟΝΟ μια ενεργειακή κοινότητα μπορεί να «εκμεταλλευτεί» την προτεραιότητα που λαμβάνει σε αδειοδοτήσεις και χρηματοδοτήσεις.**

**Γιατί ΜΟΝΟ μια ενεργειακή κοινότητα μπορεί να έχει την ταχύτητα δράσης, χάριν αυτονομίας της ,που απαιτείται στο ανταγωνιστικό περιβάλλον της ενέργειας.**

**Γιατί ΜΟΝΟ μια ενεργειακή κοινότητα μπορεί να αναλάβει την ανάπτυξη και διαχείριση της ηλεκτροκίνησης στους σταθμούς φόρτισης των δήμων μας**

**Γιατί ΜΟΝΟ μια ενεργειακή κοινότητα έχει το ηθικό , νόμιμο, πλεονέκτημα και δικαίωμα να διεκδικήσει τα συμφέροντα των δημοτών μας στο ενεργειακό πεδίο .**

Η Ευρωπαϊκή Επιτροπή στις 18 Μαΐου 2022 δημοσίευσε το πακέτο μέτρων με τίτλο ‘REPowerEU Plan’, το οποίο περιλαμβάνει μεταξύ άλλων την στρατηγική για την ηλιακή ενέργεια και μια έκθεση με συστάσεις σχετικά με την επιτάχυνση των αδειοδοτικών διαδικασιών έργων ανανεώσιμων πηγών ενέργειας.

Το πλάνο αυτό αναγνωρίζει τις **ενεργειακές κοινότητες** σαν μέρος της λύσης για την απεξάρτηση από το ρωσικό φυσικό αέριο και τα ορυκτά καύσιμα και αντιμετωπίζει την ενεργή συμμετοχή των πολιτών στην αγορά ενέργειας ως έναν σημαντικό πυλώνα που θα ενισχύσει τον τοπικό ενεργειακό εφοδιασμό.

**Β) Σχεδιασμός του έργου της κοινότητας:**

**Για να σχεδιαστεί και υλοποιηθεί το 1ο αναγκαίο έργο της ενεργειακής κοινότητας (φωτοβολταϊκό πάρκο ) με στόχο την ενεργειακή αυτονομία του ΟΤΑ (και των νομικών του προσώπων) και των ευάλωτων νοικοκυριών χρειάζονται :**

1. **Η αποτύπωση των ενεργειακών του αναγκών .**

Πρέπει να γνωρίζουμε τις ενεργειακές μας καταναλώσεις και να γίνει καταγραφή και ανάλυση των ετήσιων καταναλώσεων Ηλεκτρικής Ενέργειας ανά παροχή.

Η ανάλυση και η επεξεργασία των καταναλώσεων ανά παροχή μας δίνουν τη δυνατότητα να κατευθύνουμε τις δράσεις εξοικονόμησης στοχευμένα και όχι αόριστα, συν ότι βλέπουμε υπερκαταναλώσεις μη δικαιολογημένες με ότι αυτό μπορεί να συνεπάγεται.

Εκτός των παραπάνω με την αποτύπωση των καταναλώσεων υλοποιείται ένα μεγάλο μέρος της υποχρέωσης του ΔΗΣΜΕ!!!

1. **Η ισχύς του φωτοβολταικού** αυτοπαραγωγής που θα καλύψει τις ανάγκες σε kwh σύμφωνα με την αποτύπωση και τις ανάγκες των ευάλωτων δημοτών με στόχο να γίνουμε ενεργειακά αυτόνομοι.
2. **Το γήπεδο κατασκευής**
3. **Η αδειοδότηση του έργου ή αλλιώς ο ηλεκτρικός χώρος που απαιτείται στο δίκτυο.**

Εδώ βρίσκεται το μεγάλο εμπόδιο αυτή τη στιγμή σε ενεργειακές κοινότητες ΟΤΑ με σκοπό την αυτοπαραγωγή και την ενεργειακή τους αυτονομία!

1. **Η διαδικασία**

Δήμοι που έχουν έργα με ισχύ έως 8 MW απευθύνονται στον ΔΕΔΗΕ και έχουν απαντήσεις αρνητικές λόγω έλλειψης ηλεκτρικού χώρου και δήμοι με ανάγκες πάνω από 8 (όπως ο δήμος Αγρινίου παράδειγμα) που απευθύνονται στον ΔΕΔΗΕ στέλνονται στον ΑΔΜΗΕ για να ακούσουν ότι ο ΑΔΜΗΕ δεν υποστηρίζει αυτοπαραγωγή!!!

Πρόσφατα ανακοινώθηκε θεσμικό πλαίσιο που θα επιτρέπει την αυτοπαραγωγή - net metering- στο δίκτυο του ΑΔΜΗΕ ,αλλά όλοι γνωρίζουμε το πόσο χρονοβόρο είναι και Αν θα γίνει και Αν θα δύναται ο ΑΔΜΗΕ να το υποστηρίξει.

**Θα μπορούσε όμως να υπάρξει τριμερής συμφωνία ή σύμβαση ανάμεσα σε ΑΔΜΗΕ – ΔΕΔΗΕ και ενεργειακή κοινότητα ώστε άραγε να έχουμε άμεσα όρους σύνδεσης και προτεραιότητα στην υψηλή τάση;**

1. **Προτεραιότητα στους όρους σύνδεσης**

Αν και δεν θα έπρεπε να συζητάμε για τα έργα των ενεργειακών κοινοτήτων ΟΤΑ βάζοντας τον όρο «προτεραιότητα», (μιας και συζητάμε για δημόσια έργα ουσιαστικά και με υψηλή προτεραιότητα υλοποίησης ) και μιας που η ενεργειακή κρίση δεν… έρχεται, αλλά… ήρθε, ας δούμε **ΑΝ**  τελικά **έχουμε** προτεραιότητα ως δημοσίου συμφέροντος έργα με κοινωνικό πρόσημο…

Με την πρόσφατη νομοθετική ρύθμιση Αριθμ. ΥΠΕΝ/ΓΔΕ/84014/ που ορίζει την προτεραιότητα στις αδειοδοτήσεις , αφού περάσουμε την ομάδα Α με 10 υποομάδες, την ομάδα Β φτάνουμε στην Γ και την υποομάδα Γ1:

ΟΜΑΔΑ Γ’ Στην ομάδα Γ’ υπάγονται οι κάτωθι σταθμοί: ΥΠΟΟΜΑΔΑ Γ1. Γ1. Εξαιρούμενοι Σταθμοί για τους οποίους έχουν υποβληθεί ή υποβάλλονται **μέχρι και την 10.12.2022** κοινά αιτήματα χορήγησης οριστικής προσφοράς σύνδεσης αποκλειστικά από Ενεργειακές Κοινότητες του ν. 4513/2018 με συμμετοχή σε αυτές ΟΤΑ α’ και β’ βαθμού. Ειδικοί Όροι και Προϋποθέσεις:

1. Μέγιστο όριο ισχύος προσφορών σύνδεσης: 200 MW εγκατεστημένης ισχύος, με ανώτατο όριο ανά Περιφερειακή Ενότητα τα 50MW. (Και)

2. Απόκλιση Ισχύος: 20%.

**3. Ο ΟΤΑ α’ ή β’ βαθμού θα πρέπει να αποτελεί μέλος της Ενεργειακής Κοινότητας πριν τη δημοσίευση της παρούσας.**

Και τα ερωτήματα είναι ;

1. Για όσους ΟΤΑ δεν υποβάλουν έως 10.12 τι γίνεται;
2. Τα όρια με ποια κριτήρια μπήκαν ; έχουμε άποψη οι δήμοι ή οι περιφέρειες γι΄ αυτό;
3. Οι ενεργειακές ΟΤΑ που συστήθηκαν μετά τη δημοσίευση της απόφασης είναι εκτός «προτεραιότητας;
4. Η ομάδα Α και η ομάδα Β έχουν «προτεραιότητα» σε σχέση με τους ΟΤΑ -γιατί;
5. Πριν δώσουν ηλεκτρικό χώρο από το διαθέσιμο, υπολογίστηκε τί διαθέσιμο χρειάζονται οι ΟΤΑ (και οι υπόλοιποι δημόσιοι φορείς ακόμα και οι πολίτες ή και οι επιχειρήσεις που χρήζουν αυτοπαραγωγής για την επιβίωσή τους στην ενεργειακή κρίση), ή μήπως οι ΟΤΑ δεν είναι έργα προτεραιότητας και δημοσίου συμφέροντος ή δεν δικαιούνται χώρο από δημόσιο δίκτυο;

**Η χρηματοδότηση του έργου**.

Η απάντηση στο πώς μπορούμε να χρηματοδοτήσουμε τα έργα μας:

1) έρχεται μέσα από την παρακάτω πρόσφατη δήλωσή του περιφερειάρχη δυτικής Ελλάδος που ανέφερε ότι:

« η Περιφέρεια έχει λάβει τα εύσημα από το αρμόδιο Ευρωπαίο Επίτροπο Κάρστεν  Ράσμουσεν  για την πρωτοβουλία αυτή, αλλά και τη δυνατότητα να χρηματοδοτηθεί από το ΕΣΠΑ Δυτικής Ελλάδας» αναφερόμενος στο έργο των 7 ενεργειακών κοινοτήτων με συμμετοχή ΟΤΑ ΤΟΕΒ ΚΑΙ της ΠΔΕ.

2) από τη δήλωση του ΥΠΕΝ μέσω της Γενικής Γραμματείας Ενέργειας και Ορυκτών Πρώτων Υλών που ανεφέρει ότι «στους άμεσους σχεδιασμούς συμπεριλαμβάνονται τρία προγράμματα για ΑΠΕ: Το πρόγραμμα για τα φωτοβολταϊκά στις στέγες με 60% επιδότηση. Η πρόβλεψη 160 εκατομμυρίων για φωτοβολταϊκά αυτοπαραγωγής στις επιχειρήσεις, ενώ επιπλέον **100 εκατομμύρια ευρώ προβλέπονται για ενεργειακές κοινότητες των δήμων, για τη μείωση του κόστους στους δήμους και τους ευάλωτους καταναλωτές.»**

ΕΣΠΑ, λοιπόν, ταμείο ανάκαμψης, αλλά και συμβάσεις ενεργειακής απόδοσης δίνουν τη χρηματοδότηση που χρειάζονται οι ενεργειακές των ΟΤΑ.

**Αποτελέσματα της υλοποίησης των έργων και ενεργειακή αυτονομία.**

Ο δήμος Αγρινίου έχει ολοκληρώσει την διαδικασία της κατάθεσης φακέλου αδειοδότησης -μετά από το πήγαινε έλα ΔΕΔΗΕ ,ΑΔΜΗΕ -για την ενεργειακή του κοινότητα.. Και αναμένουμε το πράσινο φως να αρχίσουμε την δημοπράτηση και κατασκευή του έργου μας …

Γνωρίζεται πόσο μας κοστίζει η κάθε μέρα καθυστέρησης απόδοσης όρων σύνδεσης, σύμφωνα με τη μελέτη που έχουμε κάνει;

|  |  |  |  |  |
| --- | --- | --- | --- | --- |
| **ΑΠΟΤΕΛΕΣΜΑΤΑ** | | | | |
| **Α. ΥΦΙΣΤΑΜΕΝΕΣ ΕΝΕΡΓΕΙΑΚΕΣ ΚΑΤΑΝΑΛΩΣΕΙΣ** | | | | |
| Αριθμός Παροχών | | | 1.930 | |
| Είδος συμψηφισμού | | | Εικονικός Ενεργειακός Συμψηφισμός | |
| Κατανάλωση Ηλεκτρικής Ενέργειας προς συμψηφισμό (kWh/Έτος) | | | 20.491.419 | |
| Ετήσια Δαπάνη Ηλεκτρικής Ενέργειας (€/Έτος) | | | 6.081.543 | |
| **Β. ΣΥΣΤΗΜΑ ΠΑΡΑΓΩΓΗΣ ΕΝΕΡΓΕΙΑΣ ΜΕ Φ/Β** | | | | |
| Εγκατεστημένη Ισχύς Φ/Β (kW) | | | 18.000,00 | |
| Ετήσια Παραγώμενη Ενέργεια (kWh/Έτος) | | | 27.877.860 | |
| Δαπάνη Προμήθειας και Εγκατάστασης Φ/Β (€) | | | 14.040.000 | |
| Κόστος Διασύνδεσης Φ/Β (€) | | | 1.500.000 | |
| Συνολο δαπάνης με ΦΠΑ | | | 15.540.000 | |
| **Γ. ΝΕΕΣ ΕΝΕΡΓΕΙΑΚΕΣ ΚΑΤΑΝΑΛΩΣΕΙΣ ΜΕΤΑ ΤΗΝ ΕΦΑΡΜΟΓΗ ΤΟΥ NET METERING** | | | | |
| Κατανάλωση Ηλεκτρικής Ενέργειας μετά τον συμψηφισμό (kWh/Έτος) Ανταγωνιστικό Σκέλος | | | 0 | |
| Κατανάλωση Ηλεκτρικής Ενέργειας μετά τον συμψηφισμό (kWh/Έτος) Ρυθμιζόμενες Χρεώσεις ΥΚΩ | | | 20.491.419 | |
| Κατανάλωση Ηλεκτρικής Ενέργειας μετά τον συμψηφισμό (kWh/Έτος) Ρυθμιζόμενες Χρεώσεις (λοιπές) | | | 17.835.888 | |
| Περίσσεια Ηλεκτρικής Ενέργειας μετά τον συμψηφισμό (kWh/Έτος) | | | 7.386.441 | |
| Ετήσια Δαπάνη Ηλεκτρικής Ενέργειας μετά τον συμψηφισμό (€/Έτος) | | | 1.374.174 | |
| **E. ΕΞΟΙΚΟΝΟΜΗΣΗ ΕΝΕΡΓΕΙΑΣ - ΜΕΙΩΣΗ ΔΑΠΑΝΗΣ** | | | | |
| Ετήσια Εξοικονόμηση Ηλεκτρικής Ενέργειας (kWh/Έτος) | | | 20.491.419 | |
| Ετήσια Εξοικονόμηση Δαπάνης (€) | | | 4.707.369 | |
| **ΣΤ. ΠΕΡΙΒΑΛΛΟΝΤΙΚΟ ΟΦΕΛΟΣ (Τόνοι/ kWh) (ΦΕΚ 2367/Β/12-7-2017)** | | | | |
| Ρύποι | Συμβατικό Σύστημα | Νέο Σύστημα | Όφελος | |
| CO**2** | 20.266,01 | 0,00 | 20.266,01 | |
| Ποσοστό Μείωσης Εκλυόμενοι Ρύποι: | | | | 100,00% |
| **ΕΥΑΛΩΤΑ ΝΟΙΚΟΚΥΡΙΑ** | | | 2052 | |

**ΣΕ ΕΥΡΩ**

**4.707.369 ευρώ** είναι η ετήσια εξοικονόμηση δαπάνης ενέργειας / 365 ημέρες =12.896 την ημέρα χάνονται από τα ταμεία του δήμου Αγρινίου και τις τσέπες των δημοτών μας !!!!

**Σε ΠΟΙΟΤΗΤΑ ΖΩΗΣ**

**Εκτός από χρήματα χάνεται και ποιότητα ζωής** (που είναι πιο σημαντική από τα ευρώ) που αφορά σε 2.052 νοικοκυριά στα οποία σκοπεύουμε αρχικά να παρέχουμε δωρεάν ενέργεια, για να καλύψουν τις βασικές τους ανάγκες ,

**ΣΤΟ ΠΕΡΙΒΑΛΛΟΝ ΜΑΣ**

**Εκτός από χρήματα και ποιότητα ζωής ζημειώνεται το περιβάλλον μας,** γιατί ετησίως το επιβαρύνουμε με 20,266 τόνους CO2 ως δήμος και αν δεν καθυστερούσανε το έργο μας θα ήμασταν σε μηδενικό αποτύπωμα.

Εκτός από τη δική του Ενεργειακή, ο δήμος μας συμμετέχει και στις Ενεργειακές Κοινότητες της Περιφέρειας Δυτικής Ελλάδας, μαζί με άλλους 37 φορείς συνεταίρους (11 δήμους , τα νομικά τους πρόσωπα, τις ΔΕΥΑ και τους ΤΟΕΒ της δυτικής Ελλάδος) που είναι στο ίδιο σημείο στάσιμες, στο στάδιο της αδειοδότησης.

Γνωρίζω επίσης ότι αρκετοί δήμοι της χώρας ετοιμάζουν ή ετοίμασαν τις ενεργειακές τους κοινότητες και μπαίνουν ή μπήκαν στη φάση αδειοδότησης των έργων τους.

Πολλαπλασιάστε λοιπόν τα κόστη σε ευρώ , σε ποιότητα ζωής και σε περιβάλλον και δείτε κάθε μέρα που περνάει τι χάνει ο κάθε δήμος και η χώρα μας.

**Δεν επαιτούμε** - **ΑΠΑΙΤΟΥΜΕ** τη δυνατότητα να είμαστε ενεργειακά αυτόνομοι, προς όφελος των δημοτών μας και πολιτών της χώρας μας, μέσα από την χορήγηση ηλεκτρικού χώρου για την υλοποίηση των έργων μας.

**επίλογος**

Πριν κλείσω θα΄ θελα, εν είδει κατεπείγοντος, να επισημάνω την αναγκαιότητα εύρεσης λύσης για τις ΔΕΥΑ, μιας και είναι τόσο κρίσιμη η κατάσταση (αυτή τη στιγμή που μιλάμε δεν ξέρω αν κάποιοι συμπολίτες μας σε κάποιο μέρος της Ελλάδος στερούνται υδροδότησης -δεν έχουν νερό δηλαδή!- από διακοπή παροχής Ηλεκρικής Ενέργειας στη ΔΕΥΑ τους!!!).

     Οι δραστηριότητες της παραγωγής, της προμήθειας, της αγοράς, της μεταφοράς και της διανομής Φυσικού Αερίου και ηλεκτρικής ενέργειας, καθώς και της αποθήκευσης και της υγροποίησης Φυσικού Αερίου και της αεριοποίησης υγροποιημένου Φυσικού Αερίου εντός της Ελληνικής Επικράτειας ασκούνται σύμφωνα με τις διατάξεις του νόμου. Οι δραστηριότητες αυτές είναι κοινής ωφέλειας και τελούν υπό την εποπτεία του Κράτους.

   Η άμεση λύση του προβλήματος που αντιμετωπίζουν οι ΔΕΥΑ και η δυνατότητα επανασύνδεσης ηλεκτρικής ενέργειας μπορεί να επιτευχθεί με την υπαγωγή τους στην Καθολική Υπηρεσία Ηλεκτρικής Ενέργειας.

    Ο προμηθευτής Καθολικής Υπηρεσίας ηλεκτρικής ενέργειας είναι ο προμηθευτής που υποχρεούται (*βάσει νόμου 4001/2011, ΦΕΚ Α’ 179/22.08.2011*) να προμηθεύει μικρούς πελάτες, οικιακούς πελάτες ανεξαρτήτως ισχύος και **μη οικιακούς με ισχύ παροχής μέχρι και 25 kVA ,**  με αποτέλεσμα οι ΔΕΥΑ, που οι παροχές τους είναι πάνω από 25 kva, να μην μπορούν να υπαχθούν.

**Η νομοθετική παρέμβαση που χρειάζεται για την υπαγωγή τους στην Καθολική Υπηρεσία Ηλεκτρικής Ενέργειας είναι να εξαιρεθούν από το όριο των 25 kva**(*4001/2011, ΦΕΚ Α’ 179/22.08.2011)***ως μη κερδοσκοπικού χαρακτήρα ανταποδοτικοί οργανισμοί κοινής ωφέλειας.**

Είναι πολιτική , άμεση λύση με δύο παραμέτρους:

**Α)** Άμεση επανασύνδεση ηλεκτρικής ενέργειας σε όλους τους οργανισμούς.(**πανελλαδικά**)

**Β)** Λύση στην αδειοδότηση των έργων ΑΠΕ  μιας και θα διαθέτουν προμηθευτή.

Και δίνεται και το περιθώριο να υλοποιηθούν τα έργα αυτοπαραγωγής τους.

Το διάστημα που μπορούν να παραμείνουν εξαρτάται από τη ταχύτητα υλοποίησης των έργων τους, με το πιο χρονοβόρο την αδειοδότηση (ΥΠΕΝ).

Καταλήγοντας, θα΄θελα να επισημάνω ότι έχουν δαπανηθεί έως τώρα πάνω από 2 δις για επιδότηση κόστους ενέργειας χωρίς να λύνεται το πρόβλημα.

Ενδεικτικά, η ενεργειακή αυτονομία του δήμου Αγρίνιου χρειάζεται 15 εκατομμύρια …. Και λύνει το πρόβλημα του κόστους ενέργειας του δήμου για πάντα…. Και δίνει και δωρεάν ρεύμα σε τουλάχιστον 2052 σπίτια…

Ας επενδύσουμε στη λύση….. και όχι στο πρόβλημα….

Σας ευχαριστώ!